Amasomo – 18th July 2018
WIIKI XV MU BW’OMWAKA (II) OLWOKUSATU (18TH JULY 2018)
OLUYIMBA OLW’AMAYINGIRA Zab 16, 15
Sso nze mu butuufu mwe ndirabira amaaso go, okukutunuulira. Ndimatira, ekitiibwa kyo bwe kirirabika!
ESSOMO I
Embazzi eyinza okwetenda okusinga agitemesa?
Bye tusoma mu kitabo kya Yisaaya Omulanzi. (10, 5 – 7. 13 – 16)
Bw’atyo bw’agamba Omukama: Assiriya zimusanze, omuggo gw’obukambwe bwange, omuguma gw’obusungu bwange! Mmusindise okulwanyisa eggwanga eritafa ku Katonda; mmusindise okulwanyisa abantu be nsunguwalidde, okubalumba n’okunyaga, n’okubalinnyirira ng’ebitoomi mu kkubo. Naye sikyagenderera, n’ebirowoozo bye tibiri ku ekyo; wabula ye ky’agenderera kwe kuzikiriza, era kumenyawo amawanga amangi, sso si batono. Kubanga agamba, nti: Olw’amaanyi g’emikono gyange ekyo nkikoze, n’olw’entegeera yange, kubanga ndi mugezi, nzijuludde ensalo z’abantu bange, obugagga bwabwe mbunyaze; abo abaali ku nnamulondo mbamegguzizza wansi ng’ente ennume. Omukono gwange gugguukirizza obugagga bw’abantu ng’ekisu. Omukono gwange guvumbudde obugagga bwabwe kyenkana ng’ekisu ky’obunyonyi, era kyenkana ng’abantu bwe bayoolayoola amagi agamansiddwa, nange ensi bwe ngivumbagidde, ate tiwabadde n’anyeenya yadde okukuba ku nduulu. Embazzi eyinza okwetenda okusinga oyo agitemesa? Yadde omusomeni okwekuluntaliza ku oyo agusazisa? Kyandibadde ng’omuggo okwekuluntaliza ku muntu agukutte mu ngalo yadde ng’effumu okusitula omuntu atali muti. Bwe kityo nno Omukama, Katonda w’amagye agenda kusindika endwadde nnamuzisa mu batabaazi abeekiwago; ate wakati w’ekitiibwa kye, walifubutuka okwaka ng’okwaka kw’omuliro ogukoledde. Ebyo Omukama y’abyogera.
OLUYIMBA OLW’OKWEBUULIRIRA: Zab. 93, 5 – 10. 14 – 15
EKIDDIBWAMU: Omukama talyemansula ggwanga lye.
Eggwanga lyo, ayi Mukama, balirinnyirira, babonyaabonya obusika bwo,* Batugumbula nnamwandu n’omuyise, n’obwana obuto babutta. Ekidd.
Ne bagamba, nti: Omukama talaba, Katonda wa Yakobo tannalabuka.* Abasiru mu ggwanga mutegeere, n’abatategeera mulitegeera ddi? Ekidd.
Eyasimbawo amatu y’ataawulire? Yadde eyawanga eriiso y’ataalabe?* Agunjula amawanga y’atalibonereza? Ayigiriza abantu amagezi y’ataamanye? Ekidd.
Anti Omukama talyemansula ggwanga lye, n’obusika bwe talibwabulira.* Ennamula ye eridda mu butuufu, na bonna abatereevu mu mutima baligigoberera. Ekidd.
OKWANIRIZA EVANJIRI
Alleluya. Beesiimye abatereka ekigambo kya Katonda mu mwoyo omulungi, ne baleeta ebibala nga bakulusaana. Alleluya.
EVANJIRI
Ebyo wabikisa abagezi n’abakugu, n’obibikkulira abatene.
Ebigambo by’Evanjiri ya Mukama waffe Yezu Kristu ebivudde mu Matayo. (11, 25 – 27)
Mu kiseera ekyo, Yezu n’ayanukula n’agamba nti: Patri, Nnyiniggulu n’ensi, nkutendereza, kubanga ebyo wabikisa abagezi n’abakugu n’obibikkulira abatene! Weewaawo, Patri, ggwe bw’otyo bwe wayagala. Byonna Kitange yabinkwasa; era tiwali amanyi Mwana wabula Patri; ne Patri tiwali amumanyi, wabula Mwana, n’oyo Mwana gw’aliba ayagadde okumanyisaako. Ebyo Omukama y’abyogera.
eng_Latn lug_Latn lug_Latn lug_Latn tpi_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn kin_Latn lug_Latn lug_Latn lug_Latn